Auditor's report — JTS, period 2018Q3 (reviewed, opinion: qualified)
Auditor firm: EY
Signing partner: ชลรส สันติอัศวราภรณ์
Signed: 2018-11-07

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน เทเลคอม ซิสเต็มส์ จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 กันยายน 2561 งบกำไรขาดทุนเบ็ดเสร็จรวมสำหรับ งวดสามเดือนและเก้าเดือนสิ้นสุดวันที่ 30 กันยายน 2561 และงบแสดงการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดเก้าเดือนสิ้นสุดวันเดียวกัน และหมายเหตุประกอบงบการเงินรวมแบบย่อของบริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท จัสมิน เทเลคอม ซิสเต็มส์ จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบใน
การจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ยกเว้นเหตุการณ์ที่จะกล่าวในวรรคเกณฑ์ในการให้ข้อสรุปอย่างมีเงื่อนไข ข้าพเจ้าได้ปฏิบัติงานสอบทาน ตามมาตรฐานงานสอบทาน รหัส 2410 เรื่องการสอบทานข้อมูลทางการเงินระหว่างกาลโดยผู้สอบบัญชี รับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

เกณฑ์ในการให้ข้อสรุปอย่างมีเงื่อนไข

ตามที่กล่าวไว้ในหมายเหตุประกอบงบการเงินรวมระหว่างกาลข้อ 9.2 บริษัทฯไม่สามารถส่งมอบแท็บเล็ตให้แก่คู่สัญญา ซึ่งเป็นหน่วยงานราชการสองหน่วยงานได้ทันตามกำหนดเวลาในสัญญาเนื่องจากได้เกิดเหตุเพลิงไหม้โรงงานผู้ผลิตชิ้นส่วนในการผลิตแท็บเล็ต ซึ่งตามเงื่อนไขของสัญญาซื้อขายดังกล่าวหากบริษัทฯไม่สามารถ
ส่งมอบแท็บเล็ตได้ตามกำหนดเวลา บริษัทฯจะต้องชำระค่าปรับเป็นรายวันในอัตราร้อยละ 0.2 ของราคาแท็บเล็ตที่ยังไม่ได้ส่งมอบ โดยในระหว่างปี 2557 คู่สัญญาทั้งสองแห่งได้มีหนังสือขอบอกเลิกสัญญาซื้อขายแท็บเล็ต มายังบริษัทฯ และให้บริษัทฯชำระค่าปรับเป็นจำนวนเงินรวม 147 ล้านบาท อย่างไรก็ตามบริษัทฯได้มีหนังสือโต้แย้งการคิดค่าปรับดังกล่าว ฝ่ายบริหารของบริษัทฯได้กล่าวถึงสาเหตุของการส่งมอบล่าช้าว่าเป็นเหตุสุดวิสัย

และไม่ได้เป็นเหตุแห่งการผิดสัญญา ต่อมาหน่วยงานราชการทั้งสองแห่งได้ฟ้องร้องต่อศาลปกครองกลางให้บริษัทฯชำระค่าปรับและชำระเงินตามหนังสือค้ำประกันการปฏิบัติตามสัญญาของธนาคาร พร้อมดอกเบี้ยคิดเป็น ทุนทรัพย์เป็นจำนวนเงินรวมประมาณ 195 ล้านบาท อย่างไรก็ตาม เนื่องจากการทำสัญญาซื้อขายแท็บเล็ตระหว่างบริษัทฯกับบริษัทคู่สัญญาในประเทศแห่งหนึ่ง บริษัทฯได้รับชำระเงินตามหนังสือค้ำประกันจากการไม่ปฏิบัติตามสัญญาของบริษัทคู่สัญญาดังกล่าวเป็นจำนวนเงิน 38 ล้านบาท ซึ่งบริษัทฯมีสิทธิทางกฎหมายที่จะยึดเงินดังกล่าวเพื่อชดเชยความเสียหายต่างๆที่บริษัทคู่สัญญาดังกล่าวก่อให้เกิดขึ้นหรือปฏิบัติผิดสัญญา บริษัทฯได้บันทึกจำนวนเงินที่ได้รับดังกล่าวเป็นหนี้สินในบัญชีภายใต้รายการเจ้าหนี้การค้าและเจ้าหนี้อื่นในงบแสดงฐานะการเงิน บริษัทฯจึงถือเสมือนว่าจำนวนเงินดังกล่าวเป็นสำรองค่าปรับและค่าเสียหายที่อาจเกิดขึ้นในบัญชีและ คาดว่าค่าปรับและค่าเสียหายที่อาจเกิดขึ้นจะไม่เกินจำนวนดังกล่าว ความเห็นของข้าพเจ้าต่องบการเงินรวมของบริษัทฯและบริษัทย่อย และงบการเงินเฉพาะกิจการของบริษัทฯสำหรับงวดสามเดือนและเก้าเดือนสิ้นสุดวันที่ 30 กันยายน 2560 และสำหรับปีสิ้นสุดวันที่ 31 ธันวาคม 2560 จึงมีเงื่อนไขในเรื่องดังกล่าวจากการถูกจำกัดขอบเขตโดยสถานการณ์ และในเดือนกุมภาพันธ์และเดือนพฤษภาคม 2561 ศาลปกครองกลางพิพากษาให้บริษัทฯชำระค่าปรับคิดเป็นจำนวนเงินรวมประมาณ 9.6 ล้านบาท พร้อมดอกเบี้ยร้อยละ 7.5 ต่อปีนับแต่วันถัดจากวันฟ้องจนกว่าจะชำระเสร็จสิ้น หน่วยงานราชการทั้งสองแห่งและบริษัทฯได้ยื่นอุทธรณ์คดีต่อศาลปกครองสูงสุดและบริษัทฯได้ยื่นคำร้องขอทุเลาการบังคับคดีต่อศาลปกครองกลาง ปัจจุบันคดียังอยู่ระหว่างการพิจารณาของศาล ดังนั้นผลที่สุดของคดีฟ้องร้องที่ยังไม่ถึงที่สุดยังไม่สามารถคาดการณ์ได้ในขณะนี้ ฝ่ายบริหารและที่ปรึกษากฎหมายของบริษัทฯยังคงเชื่อว่าบริษัทฯจะไม่ได้รับผลเสียหายที่มีสาระสำคัญเกี่ยวกับคดีฟ้องร้องดังกล่าวจึงไม่ได้บันทึกสำรองเพิ่มเติมสำหรับหนี้สินที่อาจเกิดขึ้นไว้ในบัญชี ส่งผลให้ข้าพเจ้ายังคงไม่สามารถสอบทานและตรวจสอบเพื่อให้ได้หลักฐานที่เหมาะสมอย่างเพียงพอในสำรองค่าปรับและค่าเสียหายที่อาจเกิดขึ้นจากเหตุการณ์ดังกล่าวเป็นจำนวนเงิน 38 ล้านบาท ซึ่งแสดงเป็นส่วนหนึ่งของรายการเจ้าหนี้การค้าและเจ้าหนี้อื่นที่แสดงอยู่ในงบแสดงฐานะการเงินรวม ณ วันที่ 30 กันยายน 2561 จำนวนเงิน 112 ล้านบาท (31 ธันวาคม 2560: 107 ล้านบาท) และงบแสดงฐานะการเงินเฉพาะกิจการจำนวนเงิน 85 ล้านบาท (31 ธันวาคม 2560: 77 ล้านบาท) ด้วยเหตุผลเดียวกัน ดังนั้น ข้าพเจ้าจึงไม่สามารถสรุปได้ว่าจำเป็นต้องปรับปรุงมูลค่าสำรองค่าปรับและค่าเสียหายที่อาจเกิดขึ้นจากเหตุการณ์ดังกล่าวในงบแสดงฐานะการเงินรวมและเฉพาะกิจการ ณ วันที่ 30 กันยายน 2561 และวันที่ 31 ธันวาคม 2560 รวมถึงบัญชีที่เกี่ยวข้องในงบกำไรขาดทุนเบ็ดเสร็จรวมและเฉพาะกิจการสำหรับงวดสามเดือนและเก้าเดือนสิ้นสุดวันที่ 30 กันยายน 2561 และ 2560 หรือไม่ เพียงใด ซึ่งหากจำเป็นต้องปรับปรุงรายการดังกล่าวข้างต้นอาจจะมีผลกระทบต่องบการเงินงวดก่อนที่นำมาแสดงข้อมูลเปรียบเทียบและงวดปัจจุบันได้ ซึ่งเหตุการณ์นี้ถือเป็นการถูกจำกัดขอบเขตโดยสถานการณ์

ข้อสรุปอย่างมีเงื่อนไข

ยกเว้นผลกระทบซึ่งอาจจะเกิดขึ้นจากเหตุการณ์ตามที่กล่าวในวรรคเกณฑ์ในการให้ข้อสรุปอย่างมีเงื่อนไข ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินรวมระหว่างกาลข้อ 9.3 เกี่ยวกับข้อพิพาทระหว่างบริษัทย่อยกับบริษัทที่ไม่เกี่ยวข้องกันแห่งหนึ่ง ซึ่งบริษัทที่ไม่เกี่ยวข้องกันดังกล่าวยังอยู่ระหว่างการดำเนินการตามขั้นตอนทางกฎหมายล้มละลายโดยเจ้าพนักงานพิทักษ์ทรัพย์ ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีนี้แต่อย่างใด

ชลรส สันติอัศวราภรณ์

ผู้สอบบัญชีรับอนุญาต เลขทะเบียน 4523

บริษัท สำนักงาน อีวาย จำกัด

กรุงเทพฯ: 7 พฤศจิกายน 2561

|  | บริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย รายงานการสอบทาน และ งบการเงินรวมระหว่างกาล สำหรับงวดสามเดือนและเก้าเดือนสิ้นสุดวันที่ 30 กันยายน 2561 |